“ไต้หวัน” หวั่นโรค ASF สั่งแบนนำเข้าเนื้อหมูไทย ฝ่าฝืนโดนปรับ 2.4 แสนบ.
“ไต้หวัน” สั่งแบนนำเข้าเนื้อหมู-ผลิตภัณฑ์แปรรูปจากประเทศไทย หลังได้รับการยืนยันว่าพบโรค ASF หากมีการฝ่าฝืนจะถูกปรับเงิน 200,000 ดอลลาร์ไต้หวัน หรือ 240,000 บาท
“ไต้หวัน” สั่งแบนนำเข้าเนื้อหมู-ผลิตภัณฑ์แปรรูปจากไทย หากพบมีการฝ่าฝืนจะถูกปรับเงิน 200,000 ดอลลาร์ไต้หวัน หรือ 240,000 บาท
12 ม.ค. 2565

สำนักข่าวต่างประเทศ รายงานว่า ศูนย์ปฏิบัติการฉุกเฉินกลาง (CEOC) ด้านโรคอหิวาต์แอฟริกาในสุกร (ASF) ของไต้หวัน ออกคำเตือนสำหรับผู้ที่พยายามนำเนื้อหมู หรือผลิตภัณฑ์จากเนื้อหมูจากประเทศไทย เข้ามาในไต้หวัน หลังได้รับการยืนยันว่าพบโรค ASF ในประเทศเอเชียตะวันออกเฉียงใต้
ทั้งนี้ หากพบว่ามีการลักลอบนำเข้าเนื้อหมูจากไทย จะถูกปรับเป็นเงินอย่างน้อย 200,000 ดอลลาร์ไต้หวัน หรือราว 240,000 บาท ผู้ที่กระทำผิดซ้ำจะถูกปรับ 1,000,000 ดอลลาร์ไต้หวัน หรือราว 1,200,000 บาท ส่วนผู้ที่เดินทางเข้าไต้หวันและถูกจับกุม แต่ไม่สามารถจ่ายค่าปรับได้ จะถูกปฏิเสธเข้าไต้หวันและถูกส่งกลับประเทศ
โดยความเคลื่อนไหวดังกล่าว เกิดขึ้นหลังจากกรมปศุสัตว์ของไทย ยืนยันพบโรค ASF จำนวน 1 ใน 309 ตัวอย่างที่เก็บจากฟาร์มและโรงฆ่าสัตว์ในจังหวัดที่มีการเลี้ยงสุกร โดยตรวจพบโรค ASF จากพื้นผิวสัมผัสบริเวณโรงฆ่าสัตว์ใน จ.นครปฐม
ขณะที่ก่อนหน้านี้ ไต้หวันตรวจพบพัสดุที่บรรจุกุนเชียง ซึ่งนำเข้ามาจากไทยเมื่อเดือน ธ.ค.2564 การทดสอบในห้องปฏิบัติการ 2 ครั้ง ยืนยันว่ามีการปนเปื้อนไวรัส ASF
นอกจากนี้ยังมีรายงานประเทศในทวีปเอเชีย ที่พบการระบาดของ ASF ได้แก่ จีน (รวมถึงฮ่องกงและมาเก๊า) มองโกเลีย เวียดนาม กัมพูชา เกาหลีเหนือ ลาว เมียนมา ฟิลิปปินส์ เกาหลีใต้ ติมอร์เลสเต อินโดนีเซีย อินเดีย มาเลเซีย ภูฏาน และไทย